《登衡山南天门》
清代·邓辅纶

出没苍烟根，端倪太古脉。枢维洞穴牖，虚无削高壁。

繁采垂五光，远影带一碧。芝菌蔚霞气，土石为天色。

玄雾共昏晓，幽苔无今昔。鸣壑响易秋，绝巘气先夕。

险通崩剥痕，冥会神鬼迹。宁知下界雨，但睹上方黑。

盘涡绕一线，澒洞塞四极。寥虚冥我心，玄化培我翼。

二气岌相缠，万象陡然立。倒觉鸿濛合，俛愁象纬侧。

骖驾九神君，龙虎来迎接。

作者简介：（1818—1893）清湖南武冈人，字弥之。咸丰元年副贡。曾入南昌围城中省父，一度率兵镇压太平军。以曾国藩荐擢至道员。少与王壬秋交好，壬秋遍研群学，辅纶专治文史，后俱以诗名。邓诗全学《选》体，多拟古之作。有《白香亭诗文集》。